МИНИСТЕРСКИ СЪВЕТ НА РЕПУБЛИКА БЪЛГАРИЯ

П Р Е С С Л У Ж Б А

1194 София тел. 9402770

бул. “Дондуков” №1 факс 9802056

WEB site: http://www.government.bg/, E-mail: GIS@government.bg

**Отпада издаването на хартия на шест вида удостоверения за гражданите и бизнеса**

Общо шест от най-масово издаваните хартиени удостоверения вече не се изискват от гражданите и бизнеса, а данните за тях се проверяват служебно. Справките се извършват само по електронен път чрез достъп на служителите до основните регистри, сред които Търговския, Имотния, БУЛСТАТ, Регистъра на задълженията към митническата администрация и др.

Преустановява се изискването на хартиен носител на следните удостоверения:

* за наличие или липса на задължения за публични държавни вземания, издавано от Агенция „Митници“;
* за вписванията, отбелязванията или заличаванията по партида на физическо/юридическо лице в Имотния регистър, издавано от Агенцията по вписванията;
* за семейно положение, издавано от общинска администрация;
* за семейно положение съпруг/съпруга и деца, издавано от общинска администрация;
* за сключен граждански брак, издавано от общинска администрация – за лица, родени след 1 януари 1984 г.;
* образец УП-8 за доход от пенсия/пенсии и добавка/добавки, издавано от Националния осигурителен институт.

Мерките са част от дългосрочния приоритет на правителството за провеждане на административна реформа чрез облекчаване на процедурите и повишаване качеството на административно обслужване за гражданите и бизнеса. Тази цел се постига чрез премахване на изискването за представяне на някои от по-разпространените официални документи на хартиен носител, опростяване на режимите, регламентиран достъп до регистри, електронен документооборот и служебен обмен на информация между институциите.

В отговор на постъпили оплаквания, че административни структури в страната продължават да изискват отпаднали като необходимост удостоверения и свидетелства, вицепремиерът Дончев инициира създаването на нарочен електронен адрес [udostoverenia@government.bg](mailto:udostoverenia@government.bg), където граждани да сигнализират за неправомерно изисквани от тях документи. Сигнали се проверяват от Главния инспекторат на Министерския съвет.